**מצוות נר חנוכה**

 **תלמוד בבלי מסכת שבת דף כא עמוד ב**

**תנו רבנן: מצות חנוכה נר איש וביתו. והמהדרין - נר לכל אחד ואחד. והמהדרין מן המהדרין, בית שמאי אומרים: יום ראשון מדליק שמנה, מכאן ואילך פוחת והולך; ובית הלל אומרים: יום ראשון מדליק אחת, מכאן ואילך מוסיף והולך. אמר עולא: פליגי בה תרי אמוראי במערבא, רבי יוסי בר אבין ורבי יוסי בר זבידא, חד אמר: טעמא דבית שמאי - כנגד ימים הנכנסין, וטעמא דבית הלל - כנגד ימים היוצאין. וחד אמר: טעמא דבית שמאי - כנגד פרי החג, וטעמא דבית הלל - דמעלין בקדש ואין מורידין. אמר רבה בר בר חנה אמר רבי יוחנן: שני זקנים היו בצידן, אחד עשה כבית שמאי ואחד עשה כדברי בית הלל, זה נותן טעם לדבריו - כנגד פרי החג, וזה נותן טעם לדבריו - דמעלין בקדש ואין מורידין.**

 פשטות לשון הגמ' משמע שעיקר מצוות נר חנוכה היא נר אחד בכל יום לכל בני הבית, והמהדרים מדליקים בכל יום נר כנגד כל אחד מבני הבית. והמהדרין מן המהדרין מדליקים בכל יום נר נוסף לפי ב"ה ופוחתים בכל יום לפי בית שמאי.

 כך כותב הרמב"ם[[1]](#footnote-1) שיש שלש דרגות עיקר המצוה, נר אחד בכל יום. הידור ראשון בכל יום נר אחד כנגד כל אחד מבני הבית, והידור שני בכל יום מוסיף נר כנגד כל אחד מבני הבית.

התוס' סוברים כי ההידור השני הוא תחליף להידור הראשון כי אין משמעות להוספה כאשר לא ניתן להבחין במהותה.

 השו"ע[[2]](#footnote-2) כותב את עיקר הדין עם ההידור השני שמעיקר הדין מוסיף כל יום נר, ואילו את ההידור הראשון כותב שלא יעשו (כדעת התוס'), והרמ"א חולק רק בכך שיעשו גם את ההידור הראשו נר לכל אחד מבני הבית, אלא שאומר שכל אחד ידליק לבד (לא כרמב"ם) וכדי להמנע משאלת התוס' אומר שכל אחד ישים נרותיו לבד.

 עכ"פ השו"ע משמיט את הדין הפשוט בגמ' שעיקר מצות נר חנוכה להדליק כל יום נר אחד. דהיינו הוא סובר שב"ה שאמרו מוסיף והולך חלקו על תחילת הגמ' ואומרים שעיקר המצוה היא להדליק בצורה של מוסיף והולך,

 אמנם המש"ב[[3]](#footnote-3) במקום מוסיף שעיקר המצוה היא נר אחד בכל יום, אולם לא כך כתוב בשו"ע ואף הרמ"א אינו משיג על זה.

 שני טעמים נאמרו בגמ' במחלוקת ב"ה ובית שמאי.

1. ב"ה מוסיפים כל יום כנד הימים היוצאים ואילו ב"ש פוחתים כל יום כנגד הימים הנכנסים,

2. ב"ש כנגד פרי החג וב"ה מעלין בקדש ואין מורידין.

 והאחרונים[[4]](#footnote-4) מסבירים כי הטעם הראשון הוא למעשה הטעם לדבריהם. שב"ה אומרים שבכל יום נראה הנס, כי היה שמן ליום אחד, וכאשר ביום השני המשיך לדלוק הרי נראה נס של יום אחד, ולכן מוסיפים נר אחד, וכך כל יום נתגלה נס נוסף שהמשיך לדלוק עוד יום, ולכן מדליקים עוד נר וכך הלאה. ואילו ב"ש אומרים כי ביום הראשון מדליקים שמונה נרות כי השמן שהדליקו בו הספיק לשמונה ימים, ואילו ביום השני הספיק לעוד 7 ימים ולכן מדליקין 7 נרות וכך הלאה.

 אולם הטעם השני אינו טעם למה לב"ה מוסיף והולך. שהרי אם המצוה היא נר אחד בכל יום, מה הטעם להוסיף נרות? מה זה שייך למעלין בקדש? איזה קודש יש כאן?. אלא זה רק טעם למה ב"ש אומרים להראות את הנס בצורה כזו של פוחת והולך, וב"ה אומרים בצורה של מוסיף והולך, ב"ש אומרים שעדיף להדליק ביום הראשון שמונה ולהפחית, כמו בפרי החג, ואילו ב"ה אומרים כי עדיף כנגד הימים היוצאים כי מעלין בקדש ואין מורידין.

 וידועה מחלוקת האחרונים מה יעשה אם יש לו בלילה השלישי רק 2 נרות, האם ידליק 2 או אחד.

 המ"ב בסימן תרע"ה ס"ק ד'[[5]](#footnote-5) אומר שידליק בלילה השלישי נר אחד ולא 2 . וכן כתב החת"ס והבית הלוי. ואילו האבי עזרי כתב שצריך להדליק 2 נרות

 הרבי מלובביץ גם הוא כותב שאם ביום השלישי יש לו רק 2 נרות ידליק את שניהם, כי הרי טעמא דבית הלל שמעלין בקדש ואין מורידין, וא"כ מאחר וביום השני הדליק 2 נרות הרי אם ידליק גם ביום השלישי 2 נרות אינו נחשב מוריד. וזה יותר טוב מלהדליק נר אחד שאז הוא ממש מוריד.

 אולם כפי שראינו הטעם של בית הלל הוא כנגד הימים הנכנסים להראות שהיום נוסף עוד נס, ואילו הטעם של מעלין בקדש ואין מורידין זה רק הסבר למה לא עושים כב"ש בדרך ההידור, אבל לא שאין להדליק רק נר אחדכי אתמול הדליק 2, ואין מורידין בקדש, שהרי ודאי אם אין לו אלא נר אחד, עליו להדליק אותו בלבד ואין זה נחשב כמוריד בקדש. וא"כ אם בהדלקתו לא מוסיף ומראה שגם היום נוסף נס על אתמול, הרי לא עשה הידור בהדלקת 2 נרות, ולמה ידליק 2?.

 **ברכה על ההידור בנרות חנוכה**

 נחלקו באחרונים אם מברך על ההידור בנרות חנוכה, כגון שהיה לו רק נר אחד ביום השני והדליקו, ואח"כ הגיע לידו נר נוסף האם יברך עליו בעת שמדליקו. או שחשב שהיום מדליקים 6 נרות ואח"כ נזכר שהיום מדליקים 7 נרות האם יברך כשמדליק את הנר הנוסף, הפר"ח אומר שאינו מברך והאליהו רבה אומר שיברך.

 ויש המביאים ראיה לפר"ח שמשמע מדברי הרמ"א שאם חוזר בחול לאחר שפירש על ציצין שאינם מעכבין את המילה אינו מברך, כי על הידור לא מברכים.

 הרי"ז הלוי תולה את מחלוקת הרמב"ם והרמ"א אם את ההידור של נר לכל אחד עושה בעה"ב או כל אחד מבני הבית, במחלוקת הרמב"ם והרמ"א אם חוזר בחול על ציצין שאינם מעכבין את המילה לאחר שפירש. הרמב"ם שסובר שאינו חוזר, הרי הוא סובר שהידור מצוה הוא בשעת קיום המצוה ואינו דין נוסף ולכן שייך רק כאשר מקיים את עיקר המצוה. ואילו הרמ"א סובר שחוזר הרי הידור מצוה עומד בפני עצמו. ולכן יכול גם אחר לקיימו.

 ועל זה טוען האבי עזרי, שיש הבדל מהותי בין הידור במילה לחזור על ציצין שאינם מעכבים, להידור בהדלקת נר חנוכה. שהידור מסוג זה קלי ואנווהו, אינו מוגדר. דהיינו עשית סוכה נאה, אתרוג נאה וכו' אינו מוגדר אלא כל אחד עושה כמיטב יכולתו, וכמיטב הבנתו, מה שאצל אחד יפה אצל השני נחשב קיטש, ולכן הידור זה לדעת הרמב"ם יכול להיעשות רק כחלק מקיום המצוה העיקרית. אולם הדלקת נרות של מוסיף והולך, הוא הידור הקבוע בתקנה של הדלקת נרות חנוכה, זה לא מדין זה קלי ואנווהו, אלא תיקנו להדליק כל יום נר נוסף כדי להראות את הנס, כך שזה לא הידור במצוה אלא צורת הדלקה של מהדרין, וא"כ ברגע שיש לו את הנר שמאפשר לו צורת הדלקה זו, הרי כמו שמברך על ההדלקה מעיקר הדין יכול לברך עתה על הדלקה כמהדרין.

 ויש להביא ראיה לסברא זו, מדברי המ"ב[[6]](#footnote-6) תרע"א ס"ק ז' שאומר שאם השמן ביוקר יקנה נרות שעוה, שיוכל להדליק כל יום מוסיף והולך. ולא יקנה שמן שיספיק רק לנר אחד בכל יום. והרי ודאי שהדלקה בשמן זית הוא הידור גדול בהדלקת נרות חנוכה, ולמה יעדיף הידור של מוסיף והולך, שאז אינו מקיים אפילו את הנר שחייב מעיקר הדין בהידור, על פני הידור של הדלקה בשמן זית לפחות את החיוב המקורי?, מוכח שגם הוא סבר שהדלקת מוסיף והולך אינו קיום מצוה בהידור מדין זה קלי ואנווהו, אלא שזה עיקר התקנה של קיום המצוה בהידור

 וא"כ ממשיך האבי עזרי כי פשוט לו שאם יש לו ביום השלישי רק 2 נרות ידליק את שניהם כי כל הנרות הם מעיקר הדין ולכן אם יש לו רק שניים זה מה שהוא חייב להדליק

1. **רמב"ם הלכות מגילה וחנוכה פרק ד הלכה א**

כמה נרות הוא מדליק בחנוכה, מצותה שיהיה כל בית ובית מדליק נר אחד א בין שהיו אנשי הבית מרובין בין שלא היה בו אלא אדם אחד, והמהדר את המצוה מדליק נרות כמנין אנשי הבית נר לכל אחד ואחד בין אנשים בין נשים, והמהדר יתר על זה ועושה מצוה מן המובחר מדליק נר לכל אחד ואחד בלילה הראשון ומוסיף והולך בכל לילה ולילה נר אחד.

**הלכה ב**

כיצד הרי שהיו אנשי הבית עשרה, בלילה הראשון מדליק עשרה נרות ובליל שני עשרים ובליל שלישי שלשים עד שנמצא מדליק בליל שמיני שמונים נרות.

**הלכה ג**

מנהג פשוט בכל ערינו בספרד שיהיו כל אנשי הבית מדליקין נר אחד בלילה הראשון ומוסיפין והולכין נר בכל לילה ולילה עד שנמצא מדליק בליל שמיני שמונה נרות בין שהיו אנשי הבית מרובים בין שהיה אדם אחד. [↑](#footnote-ref-1)
2. **שולחן ערוך אורח חיים סימן תרעא סעיף ב**

כמה נרות מדליק; \* בלילה הראשון מדליק אחד, (ד) מכאן ואילך א [ב] מוסיף והולך (ה) אחד בכל לילה (ו) עד שבליל האחרון (ז) יהיו שמונה, <א> ואפילו אם רבים בני הבית \* (ח) לא ידליקו יותר. הגה: \* (ט) וי"א דכל אחד מבני הבית (י) ידליק (הרמב"ם), וכן [ג] המנהג פשוט; \* ויזהרו ליתן כל אחד ואחד נרותיו במקום מיוחד, \* כדי שיהא היכר כמה נרות מדליקין (מהר"א מפראג). [↑](#footnote-ref-2)
3. **משנה ברורה סימן תרעא ס"ק ד**

(ד) מכאן ואילך וכו' - ואם אין ידו משגת רק לנר אחד בכל לילה לו ולביתו יצא בזה מדינא ושיעורא דשו"ע הוא רק למי שידו משגת להיות מהדר מן המהדרין כדאיתא בגמרא: [↑](#footnote-ref-3)
4. **שפת אמת מסכת שבת דף כא עמוד ב**

שם בגמ' מעלין בקודש לכאורה נ"מ בין הטעמים היכא דהדליק בליל א' ג' וכדומה אין רשאי לפחות אח"כ שוב כיון דאין מורידין אך אין נראה דבאמת מה ענין לילה א' לחברתה להיות נקרא מעלין בקודש או מורידין ותו הקשה לי בני א"מ נ"י מה מורידין בקודש נקרא הא דפוחת והולך כיון דלב"ה המצוה בלילה א' רק נר אחד א"כ השאר אינו בכלל קדושת המצוה ומה שייך מעלין בקודש בזה והשבתי לו דזה אינו אלא טעם שלא לומר כב"ש דהתקנה הי' להיות פוחת והולך דאם ניתקן כן בכוונה שפיר הי' נקרא פוחת בקודש וא"כ שוב לדידן אף שהדליק בלילה א' יותר לית לן בה כנ"ל אך י"ל נ"מ אם לא הי' לו בלילות ראשונים שמן רק על נר א' ובא לו שמן בליל ג' וכדומה דלטעם ימים היוצאין יש להתחיל כסדר היום שכל העולם מדליקין בו ולטעם מעלין בקודש סגי כשיתחיל להוסיף בכל לילה א' יותר מקודם אך ז"א דבאמת טעם ימים אית להו לכו"ע דאי לאו הכי וכי מצוה להעלות בקודש אלא ע"כ דמעלין בקודש הוא טעם להכריע אם להדליק כנגד ימים הנכנסין או היוצאין [↑](#footnote-ref-4)
5. (ה) אחד בכל לילה - ואם יש לו ט' נרות ידליק בליל שני שתי נרות ואם יש לו י' נרות אעפ"כ לא ידליק רק בליל ב' ב' ובליל ג' לא ידליק שתים רק אחת [ח"א]: [↑](#footnote-ref-5)
6. (ז) יהיו שמנה - ואם השמן הוא ביוקר מוטב להדליק בנרות שעוה ולהיות מוסיף והולך כמו שכתוב בפנים ממה שידליק בשמן זית נר א' בכל לילה לבד: [↑](#footnote-ref-6)